**Tájékoztató**

**a Nemzeti Gazdasági és Társadalmi Tanács**

**2012. szeptember 20-án tartott plenáris üléséről**

**1. Konzultáció az európai uniós források felhasználásának áttekintéséről, valamint a következő, 2014-2020-ig terjedő időszak forrásfelhasználásának tervezéséről**

**Dr. Földi Enikő** helyettes államtitkár asszony elmondta, hogy a 2010-ben öröklött sokszereplős, bonyolult rendszer egyszerűsítésre került.

A 2014-2020-as időszakkal kapcsolatosan elmondta, hogy az Európai Unióval történő, a 2014-2020-as időszakra vonatkozó tárgyalások során a magyar pozíciónak két fontos alapelve van, melyek a következők: a megnevezett időszakban a végrehajtó rendszer egyszerű, átlátható és kiszámítható legyen, továbbá, hogy a hangsúly a fejlesztések eredményességére kerüljön. Ennek megfelelően a fejlesztéseknek is ezekhez az elvekhez kell majd igazodniuk.

Magyarország a 2014-2020-as időszakban a jelenleginél kevesebb számú operatív programot szeretne, azonban ezen operatív programoknak teljes egészében le kell fedniük a 11 tematikus célt. Emellett fontos még a fővárosi régió problémája, melynek lényege, hogy Pest megye és egy Pest megyei település se szenvedjen azért hátrányt, mert a főváros is a Pest megyei régióba tartozik, melynek következtében ez a régió más mutatókkal rendelkezik, mint az ország egyéb területei.

Helyettes államtitkár asszony elmondta, hogy a tervezésnél fontos szempont a már korábban elkezdődött, de a 2014-2020-as időszakra átnyúló nagy infrastrukturális beruházások befejezése is.

**Az Oldalak álláspontjai:**

A **Civil Oldal** arról tájékoztatta a Tanács tagjait, hogy a civil szektor mindenképpen szeretne hozzájárulni a támogatások jövőben történő 100%-os felhasználásához. Ehhez azonban szükséges néhány korábban működő struktúra rehabilitálása. A Civil Oldal szerint az EU regionális támogatáspolitikáját tekintve a NUTS II-es szint vagy a LAU II-es szint a támogatási prioritás, de ugyanakkor a megyei önkormányzatok szerepe is érthető. A civil szektor előkészítette az ezzel kapcsolatos civil javaslatokat, és reményét fejezte ki, hogy ezek a javaslatok a végső dokumentumokba is bekerülhetnek majd. A civil szervezetek mozgósítani tudják azt a társadalmi tőkét, amely hozzájárulhat ahhoz, hogy a társadalom hatékonyan használja fel a rendelkezésre álló forrásokat. A Civil Oldal által említett, leírt javaslatokat az Oldal az ülés után átnyújtotta dr. Földi Enikő helyettes államtitkár asszonynak.

A **Tudomány Képviselői Oldal** további információt kért a Közép-magyarországi Régió jövőbeli szerepére vonatkozóan.

A **Munkavállalói Oldal** a jövőben elsősorban a gazdasági növekedést elősegítő pénzfelhasználást látta indokoltnak. Véleményük szerint a jövőbeni prioritásoknál az Európában kialakult magas munkanélküliség miatt az új munkahelyek teremtése, a régi munkahelyek megőrzése a jelenleginél jobban elsőbbséget kellene, hogy élvezzen, továbbá jelentős forrásokat kellene ezekhez a célokhoz biztosítani. Javasolta továbbá, hogy a prioritások és alapelvek közé kerüljön felvételre a szociális partnerek részére történő elkülönített forrás lehetősége is, amely a fenti probléma kezelésére a befogadó munkaerőpiac terén teendő intézkedések, szolgáltatások kiépítéséhez anyagi forrást biztosíthatna.

A **Gazdaság Képviselői Oldal** egyetértett a Munkavállalói Oldal által elmondottakkal. Ezen felül javasolta, hogy a jövőben sokkal nagyobb figyelem irányuljon az olyan EU-s támogatású programok elindítására, amelyek a gazdaság élénkítését szolgálják. Véleményük szerint nagyon fontos lenne, hogy ezek a programok segítsék a versenyképesség fokozását, valamint, hogy a foglalkoztatás bővítésével hozzájáruljanak a GDP növekedéséhez. A Gazdaság Képviselői Oldal nagyon fontosnak tartotta a szakképzés fejlesztés és támogatás kiemelt programként való kezelését a jövőben. Az Oldal egyetértett azzal is, hogy a szociális partnerek működésével és együttműködésével kapcsolatos feladatokra is figyelmet kell fordítani. Ugyanakkor az állami szinten megvalósítandó közösségi fejlesztéseket is fontosnak tartották, hiszen ezen fejlesztések is kapcsolatban vannak a vállalkozókkal és a gazdaság világával. Az Oldal szerint azonban ennél direktebb módon kellene olyan programokat indítani, amelyek a Munkavállalói és a Gazdaság Képviselői Oldalak által felsorolt célokat szolgálják.

Az **Egyházi Oldal** az EU-s finanszírozással kapcsolatosan egyrészt meghatározott általános alapelveket, másrészt felsorolt konkrét területeket, amelyek esetében szükséges az EU-s finanszírozás.

Az alapelvek között elhangzott: fontos, hogy az egyházi jogi személyek pályázhassanak valamennyi pályázatra, továbbá hogy önállóan pályázhassanak, ne csak más pályázókkal együtt. Fontos továbbá, hogy az EU-s forrásból támogatott projektek hosszabb távon is működtethetők legyenek, illetve, hogy a forrásokat a képzésen túl a megszerzett tudás gyakorlati alkalmazására is felhasználható legyen. Szükséges az is, hogy az egyházi fenntartók a forrásokból a fenntartott intézmények arányában részesüljenek.

Az Egyházi Oldal felsorolta azokat a konkrét területeket is, amelyekre az egyházak szerint uniós forrásokat kellene csoportosítani. Ezek: a műkincsek felújítása, a közösségi terek kialakítása és felújítása, a családok, valamint az egyes emberek egészségmegőrzésének, támogatása, a szenvedélybetegekkel való foglalkozás, a roma lakosság felzárkóztatása, a szenvedő emberek felé fordulás, valamint a vallási turizmus.

Az ülésen **Baráth Etele**, az Európai Gazdasági és Szociális Bizottság III. csoportjának tagja is elmondta álláspontját.

E szerint az Európai Unió számára rendkívül fontos a partnerség, amely abban is megnyilvánul, hogy a kormány nem terjeszthet elő anyagot anélkül, hogy a civil szféra véleménye abban ne jelenjen meg. Ezért most egy minőségi változásnak kell bekövetkeznie a partnerségben.

**Dr. Föld Enikő** kiemelt fejlesztési programokért felelős helyettes államtitkár az Oldalak véleményére válaszul elmondta, hogy a 2014-2020-as időszakra vonatkozó tervezés esetében a Nemzeti Fejlesztési Minisztérium feladata a többi minisztérium javaslatainak az összefogása. Ezért fontos lenne, hogy az egyes oldalak a különböző minisztériumokkal vegyék fel a kapcsolatot, hogy az általuk javasoltak belekerüljenek a minisztériumok által megküldött dokumentumokba.

A gazdaságélénkítéssel kapcsolatosan arról tájékoztatta a résztvevőket, hogy a 2014-2020 közötti időszakra vonatkozó operatív programokban a tervek szerint gazdaságélénkítés kerül az előtérbe. Magyarország az Európai Unióval történő tárgyalásokra vonatkozó nyitó tárgyalási álláspontja az, hogy az ország másfélszer – kétszer annyi pénzt szeretne erre a célra fordítani, mint amennyi az Európai Unió elképzeléseiben szerepel. Fontos továbbá még a munkaerőpiac fejlesztése, valamint az innováció és az innovációs pályázatok is.

A 2014-2020-as tervezésben fontos szempont lesz az, hogy EU-s forrásból olyan típusú projektek kerüljenek támogatásra, amelyeknél a fenntartás nem lesz probléma.

A központi régió problémájával kapcsolatosan elmondta: az EU-val történő tárgyalások kapcsán az egyik legfontosabb célkitűzés, hogy ezzel a problémával kezdjen valamit az EU, akár szabályozási szinten is. Ezt Magyarország a V4-ekkel partnerségben szeretné elérni.

A 2014-2020-as időszak tervezése a Nemzeti Fejlesztési Minisztérium, a többi minisztérium, a Nemzeti Fejlesztési Ügynökség, továbbá egyéb szereplők bevonásával történik, és így a tervezésben összkormányzati érdek jelenik meg.

**Dányi Gábor**, a Nemzeti Fejlesztési Ügynökség fejlesztési és informatikai
elnökhelyettese tájékoztatta a Tanács tagjait, hogy a 2014-2020-as költségvetésben sem biztosítható EU-s forrásból a fenntartási költség, mivel az Európai Unió fejlesztésre ad támogatást, továbbá, elvárja azt, hogy a meglévő fejlesztési szinthez képest egy magasabb szintre lépjen az ország, és ebből kifolyólag fenntartást nem fogja finanszírozni. Ezért fontos, hogy az uniós pénzekből olyan projektek kerüljenek megvalósításra, amelyek fenntarthatóak.

**2. Döntés állandó nemzetközi kapcsolatok bizottság felállításáról**

Dr. Kucsera Tamás Gergely, korábbi soros elnök javasolta az NGTT-nek egy külügyekkel foglalkozó bizottság felállítását. A Munkavállalói Oldal javasolta, hogy a bizottság neve Nemzetközi Kapcsolatok Bizottság legyen. Az oldalak a javaslatot a névmódosítással együtt egyhangúlag elfogadták. Dr. Török Ádám, az NGTT soros elnöke felkérte az Oldalak elnökeit, hogy delegáljanak a Bizottságba tagokat 2012. október 15-ig. A Bizottságban minden oldalt 1-1 tag képvisel.